Verdagte byt konstabel toe hy hom wil vastrek | Netwerk24
Deur Arisa Janse van Rensburg 05 Desember 2019 18:21
'n Verdagte was die afgelope Dinsdag 'n handvol vir 'n Krugersdorpse konstabel toe hy die konstabel aan die vinger gebyt het dat die bloed spat.
Die konstabel, van die Kagiso-polisiekantoor, is Dinsdag na Tshepisong ontbied om 'n saak van huishoudelike geweld te ondersoek.
Kapt. Solomon Sibiya, woordvoerder van die Kagiso-polisiekantoor, sê die verdagte was oproerig toe die polisie daar aankom.
" 'n Vrou het gesê hy het haar geslaan. Die polisielede het met die verdagte probeer praat toe hy die konstabel beledig en handgemeen raak," sê Sibiya.
Toe die konstabel die verdagte in hegtenis wou neem, het dié hom aan sy ringvinger gebyt. Gemeenskapslede het die konstabel te hulp gesnel.
"Hulle het die verdagte oorrompel en vasgehou sodat die konstabel hom kon boei," sê Sibiya.
Die polisielid se vinger het erg gebloei en hy is hospitaal toe geneem.
Die verdagte het reeds in die hof verskyn op 'n aanklag van aanranding van 'n polisielid. Sibiya kon egter nie sy naam aan die media verskaf nie.